Document ID: 31995R2638

ΚΑΝΟΝΙΣΜΟΣ (ΕΚ) αριθ. 2638/95 ΤΗΣ ΕΠΙΤΡΟΠΗΣ της 13ης Νοεμβρίου 1995 για παρέκκλιση από τον κανονισμό (ΕΟΚ) αριθ. 3389/73 για καθορισμό των διαδικασιών και των όρων της θέσης σε πώληση των καπνών που βρίσκονται στην κατοχή των οργανισμών παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως των αγορών στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 2075/92 (2), και ιδίως το άρθρο 7 παράγραφος 4 και το άρθρο 15,
Εκτιμώντας:
ότι είναι σκόπιμο, για διοικητικούς λόγους, να παραταθεί η προθεσμία που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 3389/73 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 3477/93 (4), για τον καθορισμό της ελάχιστης τιμής για κάθε παρτίδα, ή να μη δοθεί συνέχεια στο διαγωνισμό μετά από την υποβολή των προσφορών στο πλαίσιο του μειοδοτικού διαγωνισμού ο οποίος έχει ανοιχτεί από τον κανονισμό (ΕΚ) αριθ. 1618/95 της Επιτροπής (5) 7 ότι χρειάζεται να δοθεί στους προσφέροντες η δυνατότητα να αποσύρουν την προσφορά τους 7 ότι, δεδομένου του επιδιωκόμενου στόχου, οι διατάξεις του παρόντος κανονισμού πρέπει να τεθούν σε ισχύ αμέσως 7 ότι πρέπει να τεθούν σε εφαρμογή από την ημερομηνία εκπνοής της προθεσμίας που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 3389/73 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ακατέργαστου Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 παράγραφος 1 του κανονισμού (ΕΟΚ) αριθ. 3389/73, η προθεσμία η οποία είναι αναγκαία για να καθοριστεί ελάχιστη τιμή για κάθε παρτίδα, ή για να αποφασιστεί να μη δοθεί συνέχεια στο μειοδοτικό διαγωνισμό ο οποίος έχει ανοιχτεί από τον κανονισμό (ΕΚ) αριθ. 1618/95, ορίζεται σε 60 ημέρες.
Άρθρο 2
Κατά παρέκκλιση από το άρθρο 4 παράγραφος 4 του κανονισμού (ΕΟΚ) αριθ. 3389/73, οι ενδιαφερόμενοι οι οποίοι συμμετέχουν στο μειοδοτικό διαγωνισμό δύνανται να αποσύρουν τις προσφορές τους εντός προθεσμίας πέντε εργάσιμων ημερών που αρχίζουν να υπολογίζονται από την ημερομηνία δημοσίευσης του παρόντος κανονισμού.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 24 Οκτωβρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Νοεμβρίου 1995.

Labels: 2
3
17